Skrootwerwe vir eers veilig | Maroela Media
Skrootwerwe vir eers veilig
ŉ Verbod op die verkope van gebruikte onderdele is uit die voorgestelde Nasionale Padverkeerswet se regulasies verwyder, het die departement van vervoer Dinsdag gesê.
“Lede van die parlement se kommer oor die implikasie van só ŉ verbod is in aanmerking geneem,” het John Motsatsing, senior vervoerbeampte, aan die parlement se portefeuljekomitee oor vervoer, gesê.
In die oorspronklike konsep is die verkope van onderdele van deregistreerde voertuie verbied, wat handelaars van gebruikte onderdele skade sou berokken het.
Ian Ollis, LP van die DA, het eerste sy beswaar aangeteken wat ander LPs oorgehaal het om aan te dring op ŉ verandering in die regulasies. “Jy sou mense geraak het wat ŉ bestaan maak deur gebruikte onderdele te verkoop en sulke ondernemings sou ten gronde gegaan het indien niks van ŉ deregistreerde voertuig nie gebruik kon word nie,” het Ruth Bhengu, voorsitter van die komitee, gesê. “Die departement het gevolglik wysigings voorgestel wat die verkope van gebruikte onderdele, wat nog in ŉ goeie toestand is, toelaat.”
Die oorspronklike konsep sou glo ŉ verwoestende impak op skrootmetaalhandelaars en die versekeringsbedryf gehad het.
“Skrootwerwe sou moes sluit, mense sou hul werk verloor, en mense sou nie tweedehandse onderdele in die hande kon kry nie, maar gedwing word om ten duurste nuwe onderdele aan te koop,” het Bhengu bygevoeg.
Motsatsing het gesê die regulasies is bedoel om diefstal van motorvoertuie vir onderdele te bekamp.
UJ-student geskiet tydens rooftog
Jonges steun EFF se grondhervormingsbeleid
Dieselfde besware teen skrootwerfhandelaars geld seker ook tweedehandse meubelhandelaars.
Weer ‘n geval van oorregulering omdat die regstelsel onbevoeg is om misdaad te bekamp.